标题：1040年
历史纪年
公元1040年，北宋康定元年
通鉴记载
仁宗体天法道极功全德神文圣武睿哲明孝皇帝康定元年（辽重熙九年。庚辰，一零四零年）
春，正月，丙辰朔，日有食之。知谏院富弼请罢宴彻乐，就馆赐北使酒食。参知政事宋庠以为不可，遂仍举宴乐。
壬戌，赐国子监学田五十顷。
初，夏人自承平退，声言将攻延州。范雍闻之，惧甚，请济师。元昊诈遣其衙校贺真来言，愿改过归命。雍遽闻于朝，厚礼真而遣之，遂不设备。
元昊乃盛兵攻保安，自土门路入。癸酉，攻金明寨，都监李士彬父子俱被擒，遂乘胜抵延州城下。
雍先以檄召鄜延、环庆副都部署刘平于庆州，使至保安，与鄜延副都部署石元孙合军趋土门；及是雍复召平、元孙还军救延州。平得雍初檄，即率骑士三千发庆州，行四日，至保安，与元孙合军趋土门，而雍后檄寻到，平、元孙遂引还。乙亥，复至保安。平素轻贼，谓其下曰：“义士赴人之急，蹈汤火犹平地，况国事乎！”因昼夜倍道兼行。丁丑夜，至三川口西十里止营，令骑兵先趋延州夺门。时鄜延都监黄德和将二千馀人屯保安北碎金谷，巡检万俟政、郭遵各将所部分屯。雍皆召之为外援，平亦使人趣其行。
戊寅，德和、政、遵所将兵悉至。五将合步骑万馀。结阵东行五里，平令诸军齐进，至三川口遇贼，时平地雪数寸，官军争奋，杀贼骑五七百人，乃退。贼复蔽盾为阵，官军击却之，夺盾，杀获及溺水死者又八九百人。平左耳右胫皆中流矢。日暮，战士上首级及所获马论功。平曰：“战方急，且自记之，悉当赏汝。”语未已，贼以轻兵薄战，官军却引二十馀步。黄德和居阵后，见军却，率麾下军走保西南山，众军随皆溃。平遣其子宜孙驱追德和，执其辔拜之曰：“当勒兵还，并力拒贼，奈何先引去！”德和不从，遂策马遁，与宜孙皆赴甘泉。
平遣军校以剑遮留士卒，得千馀人，力战拒贼，贼退还水东。平率馀众保西南山下，立七寨自固，距贼一里所。贼夜使人至寨，问主将所在，平戒军士勿应。夜四鼓，贼环寨大呼曰：“几许残卒，不降何待！”平使人应之曰：“狗贼，汝不降，我何降也！明日救兵大至，汝众庸足破乎！”己卯，黎明，贼复招降，不从。贼麾骑自山四出，合击官军，平与元孙巡阵东偏，贼冲阵分为二，遂与元孙皆被执。
贼围延州凡七日，及失二将，城中忧沮，不知所为。会是夕大雪，贼解去。
士彬世守金明，有兵近十万人，控扼中路，众号铁壁相公。元昊叛，遣使诱士彬，士彬杀之。元昊乃使其民诈降士彬，士彬白范雍，请徙置南方，雍曰：“讨而禽之，孰若招而致之？”乃赏以金帛，使隶士彬。降者日至，分隶诸寨甚众。元昊使其将每与士彬遇，辄不战而走，曰：“吾士卒闻铁壁相公，胆坠于地。”士彬益骄，又以严酷御下，多怨愤者。元昊阴以金爵诱其所部渠帅，往往受之，而士彬不知也。及贼骑大入，诸降者为内应，士彬时在黄堆寨，闻贼至，索马，左右以弱马进，遂鞚以诣元昊，与其子怀宝俱陷没。雍初闻贼大举，令士彬分兵守三十六寨，勿令贼得入，怀宝谏曰：“今当聚兵御寇，分则势弱，不能支也。”士彬不从。怀宝力战死。或曰元昊得士彬，割其耳而不杀，后十馀年乃卒。
黄德和诬奏刘平、石元孙降贼，知枢密院事夏守赟辨其枉，自请将兵击贼。二月，丁亥，以守赟为陕西都部署兼经略安抚等使。
参知政事宋庠请严守备于潼关，从之。知谏院富弼言：“天子守在四夷，今城潼关，自关以西为弃之邪？”
己丑，以入内副都知王守忠为陕西都钤辖。富弼言：“唐以内臣监军，取败非一。今守忠为都钤辖，与监军何异！昨用夏守赟，已失人望，愿罢守忠勿遣。”不听。
以鄜延钤辖、知鄜州张宗诲领兴州防御使，许便宜从事。刘平、石元孙之败，黄德和遁还鄜州，时鄜城不完，且无备，传言贼骑将至，人心惴恐。宗诲乃严诉候，力为守御计，贼亦引去。宗诲，齐贤子也。
庚寅，诏嘉勒斯赉速领军马，乘元昊空国入寇，径往拔其根本，成功当授银、夏节制，仍密以起兵日报沿边经略安抚司，出师为援；别赐对衣、金带、绢二万匹。嘉勒斯赉虽被诏，卒不能行。
壬辰，命夏守赟兼沿边招讨使。
宰相张士逊等言禁兵戍边久，其家在京师者或不能自存，帝特出内藏缗钱十万以赐之。士逊等因请遣使安抚陕西。于是起居舍人、知制诰韩琦适自蜀归，论西兵形势甚悉，即命琦为陕西安抚使，西上合门使符惟忠副之。帝谓琦曰：“西戎猖獗，官军不习战，故数出无功，今因小警，乃开后福。”
甲午，以通判镇戎军田京佥署陕西经略判官事，从夏守赟请也。京，亳州人。
乙未，京畿、京东、西、淮南、陕西路括市战马，敢辄隐者，重置之法，出内库珠偿民马直。又禁边臣私市，阙者官给。韩琦言：“陕西科扰频仍，民已不胜其困，请免括此一路，以安众心。”从之。
丁酉，诏枢密院自今边事并与宰相参议。知谏院富弼言：“边事系国安危，不当专委枢密院而宰相不与。乞如国初，令宰相兼枢密使。”帝取其言而降是诏。张士逊、章得象等以诏纳帝前，曰：“恐枢密院谓臣等夺权。”弼曰：“此宰相避事耳！”
时西蕃首领吹同乞砂、吹同山乞自嘉勒斯赉界各称伪将相来降，诏补三班奉职，借职，羁置湖南。弼言：“二人之降，其家已诛夷，当厚赏以劝来者。”庚子，以乞砂、山乞并为左千牛卫将军，各赐帛茶，使还本族扞贼。
赐永兴军草泽高怿号安素处士。怿，季兴四世孙，从种放隐终南山，与张峣、许勃号南山三友，屡膺荐辟及召命，俱固辞。帝嘉其守，特赐之，诏州县岁时礼遇，仍给田五百亩。其后文彦博又言怿高行可厉风俗，复赐第一区。
初，元昊既陷金明寨，遂攻安远、塞门、永平等寨。永平寨主、监押初欲敛兵匿深山避贼，指挥使史吉帅所部数百人遮城门，立于马前曰：“兵则完矣，如城中百姓刍粮何？异日为有司所劾，吉为指挥使，不免于斩，愿先斩吉于马前！不然，不敢以此兵从行也。”寨主、监押惭惧而返。敌至，围城，吉率众拒守，卒完城，寨主、监押以功各迁一官。吉曰：“幸不丧城寨，吾岂论功乎！”
丙午，赦延州、保安军流以下罪，贼所劫掠地，蠲其夏税，军民及内属蕃部为贼所害者，量赐其家缗钱。
是日，改元，去尊号“宝元”二字，许中外臣庶上封章议朝政得失。自范仲淹贬，禁中外越职言事。知谏院富弼因论日食，谓应天变莫若通下情，愿降诏求直言，尽除越职之禁，帝嘉纳焉。
丁未，诏陕西安抚使韩琦与转运司量民力，蠲所科刍粮，调民修筑城池，悉具数以闻，当加优恤。将佐懦怯者并令罢去。停诸州上供不急之物数十万。时庆州人陈淑度等陈边防策，既而补官东南。琦奏曰：“士忠义愤懑，为国献计，虽稍收用，乃置于僻左，何得自效！”诏皆徙边任。
癸丑，降振武节度使、知延州范雍为吏部侍郎、知安州，坐失刘平、石元孙也。以环庆副部署雄州赵振为鄜延副都部署兼知延州，秦凤路副部署刘兴为环庆副都部署兼知环州。
时贼兵尚围塞门、安远寨，延州诸将畏避，莫敢出救。及闻雍责命，众忧骇，诉于安抚使韩琦，愿无使雍去。琦奏：“雍二府旧臣，尽瘁边事，乞且留雍以安众心。赵振粗勇，俾为部署可矣！若谓雍节制无状，势必当易，则宜召知越州范仲淹委任之。”
三月，乙卯朔，赠万俟政子天益为太子右内率府副率，以与西贼战殁也。
辽主驻鱼儿泺。
丙辰，内出手诏赐两府及执政旧臣，俾条上陕西攻守之策。
元昊侵边不已，言者追咎郭劝、李渭不当拒绝山遇；庚申，命再降其官。
癸亥，诏陕西城池，委都转运使张存与安抚使韩琦相度，且治边要之处，馀令以渐兴功，毋致伤农。
诏沿边各置烽候。先是但走人侦报，韩琦以为请，乃从之。
辛未，诏延州录战殁军士子孙。
辽以应圣节大赦。
壬申，以宫苑使高志宁为河北诸州军安抚使兼两路营田使。元昊初反，志宁时知隰州，亟上言：“请乘贼未发，选骁将锐兵，分道急趋，覆其巢穴。”章数十上，不报，徙知贝州。至是思其言，即召至阙，问：“今宜为何策？”志宁曰：“今将不达权而兵不识法制，故败。”乃请禁兵五百，以古阵法教之。既成，帝临试之，复下禁卫诸帅议。诸帅出行伍，不达古法，乃曰与今所习异，不肯用。志宁又言：“元昊北与辽通，宜为备。”故有此命，俾经略之。
癸酉，太子中允、知长水县尹洙权佥置泾原、秦风经略安抚司判官事，从泾原路副部署葛怀敏辟也。怀敏，霸之子。
太子中允阮逸上《钟律制议》并图三卷，诏送秘阁。
延州之役，郭遵以西路都巡检使属刘平麾下，既与贼遇，驰马入阵，杀伤数十人。贼出骁将杨言当遵，遵挥铁杵破其脑，两军皆大呼，复持铁枪挺进，所向披靡。会黄德和引兵先溃去，贼战益急，遵奋击，期必死，军稍却，即覆马以殿，又持大槊横突之。贼知不可敌，使人持弮索立高处迎遵马，辄为遵所断；因纵使深入，攒兵注射之，中马，马⻊宛仆地。被杀。于是特赠遵果州团练使。遵，开封人也。
丙子，大风昼冥，经刻乃复。是夜，有黑气长数丈见东南。丁丑，罢大宴，申诏中外言阙政。先是改元，诏求直言，群下无言者故也。
戊寅，知枢密院事王鬷、陈执中、同知枢密院事张观并罢；鬷知河南府，执中知青州，观知相州。元昊叛，帝数问边计，不能对。及刘平、石元孙等败，议刺乡兵，久不决。帝不悦，宰臣张士逊言：“军旅之事，枢密院当任其咎。”于是三人同日罢。
以三司使晏殊、知河南府宋绶并知枢密院事，驸马都尉王贻永同知枢密院事。殊在三司，请罢内臣监兵，不以阵图授诸将，及募弓箭手教之，以备战斗。又请出宫中长物助边费，凡它司之领财利者，殊奏悉罢还度支，事多施行。帝初以手诏赐大臣居外者，询攻守之略，绶在河南，画十策以献。于是复召，与殊与贻永同管枢密。贻永，溥之孙也。
召知永兴军杜衍权知开封府。关中民苦调发，衍为之区处计画，使得次第输送，永兴比它州民费省几半。及为开封，于民政尤尽力，权近莫敢干以事者。
知越州范仲淹复天章阁待制、知永兴军，始用韩琦言也。
诏：“诸路转运使、提点刑狱及知州、通判升朝官，各举部内才任将帅者，以名闻。”从富弼言也。
黄德和之诬刘平以降贼也，引败卒之言为证。已而平亲随王信自延州来，妄言平与贼约和，德和患其异词，潜给以银钗，使亡去。而鄜延已使人拘信，信求济于平之子，且曰：“太尉与贼约和，今乃云降贼，信当以死明之。”鄜延路走马承受驰驿以闻。德和还延州，至城南，范雍不纳，使人代领其众，遣归鄜州听命，寻徙同州。德和惧，且奏言：“尽忠于国，而范雍诬臣弃军。”又以书抵卢守勤及薛文仲曰：“如有中贵人来，当为我营护之。”守勤得书，又以闻。乃命殿中侍御史介休文彦博、入内供奉官梁致诚就河中府置狱，复遣天章阁待制庞籍驰往讯之。
河东都转运使王沿又言：“访闻延州有金明败卒二人自贼中逃还，云平等皆为贼缚云，平在道不食，数骂贼云：‘狗贼，我颈长三尺馀，何不速斩我’”彦博牒延州求二卒，竟弗得。
始，朝廷信德和奏，已发禁兵围平等家，将收其族。天章阁侍讲贾昌朝言：“汉杀李陵母妻，陵不得归，而汉悔之。先帝厚抚王继忠家，卒得其用。平事未可知，而先收其族，使果存，亦不得还矣。”乃得不收。龙图阁直学士任布，亦言平非降贼者。知谏院富弼力奏：“平引兵赴援，行不淹日，以奸臣不救故败，竟骂贼不食而死，宜恤其家。”而延州吏民复诣阙诉平战没状。帝命撤围，赐平及元孙家绢五百匹，钱五百贯，布五百端。时河中狱犹未决也。
延州之围既解，钤辖卢守勤与通判计用章更讼于朝廷，亦命文彦博等即河中府劾之。
时内侍用事者多为守勤游说，即改除守勤陕西钤辖，知制诰叶清臣闻朝廷议薄守勤罪而流用章岭南。即上疏曰：“臣闻众议，延州之围，卢守勤首对范雍号泣，谋遣李康伯见元昊，为偷生之计。计用章以为事急，不若退保鄜州，李康伯遂有‘宁死难不可出城见贼’语。今守勤恐仓卒之言为人所发，遂反覆前议，移过于人。顷诏文彦博置劾，未分曲直是非，而遽欲罪用章、康伯，特赦守勤，此必有结附中人荧惑圣听者。望诏彦博鞠正具狱，苟用章之状果虚，守勤之罪果白，用章置重科，物论亦允。无容偏听一辞，以亏王道无党之义。”知谏院富弼亦言卢守勤、黄德和皆中官，怙势诬人，冀以自免，宜竟其狱。枢密院奏方用兵，狱不可遂。弼又言大臣附下罔上，狱不可不竟。时守勤子昭序方句当御药院，弼奏乞罢之。
始，延州民诣阙告急，帝召问，具得诸将败亡状。执政恶之，命边郡禁民擅赴阙者。富弼言：“此非陛下意，宰相恶上知四方有败耳。民有疾，不得诉之朝，则北走契丹、西走元昊矣。”
己卯，以直史馆吴遵路为天章阁待制、河东路计置粮草。遵路尝建议复民兵，于是并诏遵路籍河东乡丁为边备，仍下其法于诸路。
庚辰，诏参知政事同议边事，从晏殊请也。
癸未，诏中书别置厅与枢密院议边事。遂置厅于院南。
吏民上书者甚众，初不省。知谏院富弼言：“知制诰本中书属官，可选二人，置局中书，考其所言，可用用之。”宰相以付学士，弼言：“此宰相偷安，欲以天下是非尽付它人也。”
是月，诏权停贡举。
夏，四月，丙戌，省陕西沿边堡砦。
丁亥，以太常博士梁适为右正言，谏院供职。适初为审刑详议官，梓州妖人白彦欢者，依鬼神以诅杀人，狱具，以不伤谳。适曰：“杀人以刃，或可拒，而诅不可拒，是甚于刃也。”卒以死论。尝与知院事燕肃同上殿奏使臣何次公案。帝曰：“次公似是汉时人字。”适对曰：“盖宽饶、黄霸皆字次公。”帝悦，因问适家世，擢提点京东刑狱。既对，谓宰相曰：“梁适可留，候谏官有阙命之。”适因进《居安谨治箴》，改开封府推官，不半岁，卒践谏职。
以知谏院富弼为盐铁判官。
命大理寺丞、秘阁校理石延年往河东路同计置催促粮草。
明道中，延年尝建言：“天下不识战三十馀年，请选将练兵，为二边之备。”不报。及西边数警，始召见，命副吴遵路使河东，时方用延年之说，籍乡丁为兵故也。延年又言：“昔汉用西域之兵，破荡诸戎。去年授嘉勒斯赉节制，令助讨元昊，宜募愿使其国者护发其兵，如有功则加以王爵。又，回鹘在嘉勒斯赉西，亦可兼诱之，使掎角兴师以分贼势。”戊子，诏审官、三班院、吏部流内铨募愿使嘉勒斯赉者以名闻，始用延年议也。
庚寅，以盐铁副使蒋堂为淮南、江、浙、荆湖制置发运使。先是发运上计，造大舟数十，载江湖物，入遣京师权贵。堂曰：“吾岂为此！岁入自可附驿奏也。”前后五年，未尝一至京师。
癸巳，诏：“诸戍边军，月遣内侍存问其家，病致医药，死为敛葬之。”
甲午，遣使籍陕西强壮军。
乙未，辽太后复遣使来贺乾元节。
庚子，重修《祖宗王牒》成。即而修玉牒所言：“请自今岁一贴修，十岁一编录，仍以其副留中。”奏可。
乙巳，录合门祗候孟方三子官；以方战殁于延州，特恤之。
文彦博等劾河中府狱既得实，庞籍言：“黄德和退怯当诛；刘平等力战而殁，子孙宜赏恤。”韩琦亦言：“平以疲兵数千，敌贼十馀万众，昼夜力战，为德和所累，既被执，犹詈贼不已，忠勇不愧于古人。今坐诬言所惑，悯忠恤孤之典未下，边臣岂不解体乎！”丙午，腰斩德和于河中，仍枭首延州城下；王信坐诬告其主，亦杖杀。丁未，赠刘平为忠武军节度使兼侍中，石元孙为忠正军节度使兼太傅，仍赐平信陵坊第，录其子弟。
戊申，延州金明县都监张异、庆州东路都巡检使万俟政、延州都监孟方、鄜延路指挥使高守忠、张达，以战殁并赠官。
出左藏、内藏库缗钱各十万，下陕西给军须。
辛亥，降鄜延钤辖卢守勤为湖北都监，安抚都监李康伯为均州都监，通判延州计用章除名、配雷州。然议者以守勤之责犹薄云。
发陕西近里诸州役兵筑延州金明栲栳寨。始议修复，帅臣拥兵不即进，转运使明镐止以百馀骑自从，分督将士，一月而城之。
以邈川首领嘉勒斯赉子栋戬为会州刺史。栋戬方九岁，其父为请之，随母乔氏居历精城，所部可六七万人，号令严明，人惮服之。
壬子，拣诸路牢城及强盗、恶贼配军，年未四十、壮健者隶禁军。
范仲淹未至永兴，癸丑，改为陕西都转运使，以刑部员外郎高若讷知永兴军。谏官梁适言：“仲淹前责饶州，若讷实为谏官，尝诋仲淹谋事疏阔；今俾共事，理实有嫌，宜易以近臣。”帝曰：“朕方任仲淹、若讷以疆事，安得以旧事为嫌！”寻留若讷判吏部流内铨。
五月，甲寅朔，诏：“前殿奏事毋过五班，馀对后殿，命太官赐食。”
乙卯，赠金明都监李士彬为宿州观察使，仍以其从兄士绍为金明城都监。又赠其子怀宝为右千牛卫将军，录其子怀义、怀矩并为左侍禁。
丁巳，复太常博士、知楚州孙沔为监察御史。沔坐言事贬黜，逾六年复召；寻迁右正言。
先是诏御辇院拣部下辇官年四十以下为禁军，辇官千馀人，携妻子遮宰相、枢密使喧诉。平章事张士逊方朝，马惊堕地。己未，御史中丞真州柳植等奏其事，请付有司治，诏枢密院推鞫以闻。时军兴，机务填委，士逊位首相无所补，谏官以为言。士逊不自安，七上章请老，又数面陈。壬戌，复拜太傅，进封邓国公，致仕，听朔望大朝会缀中书门下班，月给宰臣俸三之一。士逊乞免朝朔望，从之。宰相得谢者自士逊始。
以镇安节度使、同平章事、判天雄军吕夷简行右仆射兼门下侍郎、平章事、昭文馆大学士，以资政殿大学士、户部尚书李迪为彰信节度使，知天雄军。自元昊反，武事久驰，守将或为它名以避兵任。迪愿守边，诏不许，然甚壮其意，夷简自天雄复入相，即使迪代之。
甲子，元昊陷塞门寨，执寨主、内殿承制高延德，监押、左侍禁王继元死之。
壬申，诏：“诸路转运司体量部下诸州军有年老昏昧，贪浊逾违及非干勤者，具事以闻。”
癸酉，诏夏守赟、王守忠进屯鄜州。时大军驻河中逾三月矣。
甲戌，陕西都转运使范仲淹言：“闻边城多请五路入讨，臣恐未可轻举。太宗朝，以宿将精兵北伐西讨，艰难岁月，终未收复。况今承平岁久，中原无宿将精兵，一旦兴深入之谋，系难制之寇，臣以为国之安危未可知也。”
乙亥，元昊陷安远寨。
戊寅，罢陕西都部署夏守赟、都钤辖王守忠，并赴阙。守赟性庸怯，寡方略，不为士卒所附，自河中徒屯鄜州，未及行，亟罢归。徒泾原、秦凤路缘边经略安抚使夏竦为陕西都部署兼经略安抚使、缘边招讨使，知永兴军。
己卯，以起居舍人、知制诰韩琦为枢密直学士，陕西都转运使、天章阁待制范仲淹为龙图阁直学士，并为陕西经略安抚副使，同管句都部署司事。初，仲淹与吕夷简有隙，及议加职，夷简请超迁之，帝以夷简为长者。既而仲淹入朝，帝谕仲淹使释前憾，仲淹顿首曰：“臣向所论盖国事，于夷简何憾也！”
以知同州庞籍为陕西都转运使。籍尝上言：“连年灾异，天久不雨，臣窃谓凡乘舆所用，宫中所费，宜取先朝为则。今宿师西鄙，力战重伤，方获功赏，而内官、医官、药官，无功时享丰赐，故天下指目，谓之三官。愿少裁损，专厉战功，寇不足平也。”
以国子监直讲林瑀、王洙并为天章阁侍讲。
景佑末，灾异数起，帝深自贬损。瑀言灾异皆有常数，不足忧。又依《周易》推演五行阴阳之变，为书上之。帝喜，欲迁其官。参知政事程琳以为不可，止赐章服。帝每读瑀书，有不解者，辄令御药院批问。瑀由御药院进谄谀之词，缘饰以阴阳，帝大好之。于是天章阁侍讲阙，端明殿学士李淑等荐洙，事在中书未行；一旦内批用瑀，执政皆怒瑀。吕夷简欲探帝意坚否，乃曰：“瑀，上所用；洙，臣下所荐。不容并进，二人惟上所择。”乃以洙、瑀名进。帝问洙何如，夷简言洙博学明经，帝曰：“吾已用瑀矣，若何？”夷简请并用二人，帝许之。既而右正言梁适劾瑀以内降除职，请治其罪。帝令以适章示之，卒不罪瑀。
壬午，斩辇官曹荣、陈吉于都市，从者皆配远恶州军牢城，卒拣辇官为禁军如初诏。
六月，权佥署泾原、秦凤经略安抚判官尹洙数上疏论兵，其一请鬻爵为土兵葺营及所给物费。下三司使郑戬等参议以闻，戬等言：“卖官之令，已出权宜，然行之浸久。今更为烦细，箕敛民财，书揭徼塞，使西戎有轻中国之心。”洙议遂寝。
丙戌，诏：“自今假日御崇政殿视事如前殿。”
丁亥，以宣徽南院使夏守赟同知枢密院事。侍御史赵及、右正言梁适，皆言守赟经略西事无功，不可复处枢府，逾七旬乃罢。
甲午，以鄜延副都部署开封任福为环庆副都部署兼知庆州。福上言：“庆州去蕃族不远，愿勒兵境上，按亭堡，谨斥候，因经略所过山川道路，以为缓急攻守之备。”帝善之，听便宜从事。
乙未，南京言鸿庆宫神御殿火。侍御史方偕引汉罢原庙故事，请勿复修。诏：“罢修神御殿，即旧基葺斋殿，每醮则设三圣位而祠之，瘗旧象于宫侧。”
甲辰，诏：“陕西、河北、河东、京东、西等路，量州县户口，籍民为乡弓手、强壮以备盗贼。”河北、河东强壮，自咸平以来有之，承平岁久，州县不复阅习，多亡其数。于是诏二路选补增广其数，并及诸路焉。
辛亥，复权武成军节度判官欧阳修以馆阁校勘。始，范仲淹为陕西经略安抚招讨，辟修掌书记，修为亲为辞，且曰：“今豪杰之士，往往已蒙收择，尚虑山林草莽有挺特知义慷慨之士，未得出门下也，宜少思焉！”
时西边日警，二府、三司虽假不休务。翰林学士丁度言：“苻坚以百万师寇晋，谢安命驾出游以安人心。请休务如故，无使外国窥朝廷浅深。”壬子，诏：“自今遇旬假，听休务如旧。”帝尝遣使问御戎之策，度奏曰：“今士气伤沮，若复穷追巢穴，馈粮千里，轻人命以快一朝之意，非计之得也。莫若谨亭障，远斥候，控扼要害，为制御之全策。”因条上其策，名曰《备边要览》。
是月，辽射柳祈雨。
秋，七月，癸亥，鄜延钤辖张亢上疏言：“旧制，诸路部署、钤辖、都监，各不过三两员。今每路多至十四五员，少亦不减十员，权均势敌，不相统制，凡有议论，互执不同。请约故事，别创使名，每路军马事止三两员领之。”
又曰：“昨延州之败，盖由诸将自守，不相为援。请令边城预定其法，凡贼入寇，某处为声援，某城寨相近出敢死士，某处设都、同巡检，则各扼其要害。又令邻路将取某救应，仍须暗以旗帜为号。昨刘平救延州，前锋军马陷贼寨者四指挥，平竟不知。又，赵瑜领军马间道先进，而赵振与王逵等趋寨门，至高头，平报贼张青盖驻山东，振麾兵掩袭，乃其子瑜也。臣在山外策应，未尝用本指挥旗号，自以五行支干别为引旗。若甲子日，本军相遇，则先者张青旗，后者以绯旗应之，此是干相生也。其干相克，支相生，支干相生相克亦如之。盖兵马出入，则百步之外不能相认，若不预立号，必误军期。”
又曰：“兵官务要张皇边事。刘平之败，正由贪功轻进。镇戎军最近贼境，每探马至，不问贼之多少，部署、钤辖、知军、都监皆出，至边壕，则贼已去矣。盖权均势埒，不肯相下，若其不出，则恐得怯懦之罪。又，比来诸班诸军有授诸司使、副至侍禁、殿直者，亦有白身试武艺而得官者；而诸路弓箭手，生长边陲，父祖效命，累世扞贼，乃无进擢之路，何以激劝边民！”
初，亢请乘驿入对，诏令手疏上之，其后多施用者。
乙丑，遣同修起居注祥符郭稹等使辽，告以用兵西边。议者谓元昊潜结辽人，恐益为边患，故特遣稹等谕意。辽主厚礼之，与同出观猎，延稹射，一发中走兔，众皆愕视。辽主遗以所乘马及它物甚厚。
己巳，降鄜延副都部署赵振为白州团练使，知绛州。
元昊自正月攻围塞门寨，振代范雍守延州，有兵七千八百馀人，按甲不动。寨中兵方千人，屡告急。五月初，振始遣百馀人赴之，寨遂陷。都转运使庞籍劾奏振畏懦，故坐贬。
庚午，御延和殿，阅诸军习战阵。
丁丑，辽主如秋山。
八月，乙酉，以太常丞田况为陕西经略安抚司判官，试校书郎胡瑗为经略安抚司句当公事。况从夏竦，瑗从范仲淹所辟也。
乙未，以史馆修撰富弼为辽主正旦使。
戊戌，罢天下寺观用金箔饰佛像。
癸卯，遣屯田员外郎刘涣使邈川，谕嘉勒斯赉出兵助讨西贼。嘉勒斯赉召酋豪大犒，约尽力无负，然终不能有功也。
戊申，同知枢密院事夏守赟罢为天平节度使、判澶州。守赟以子随卒，引疾求罢，从之。以龙图阁学士、权知开封府杜衍同知枢密院事。
己酉，徙知广州段少连为龙图阁学士，知泾州。
广州多蜑、猺，杂四方游手，喜乘乱为寇夺。上元然灯，有报蕃市火者，少连方燕客，作优戏，士女聚观以万计，其僚请罢燕，少连曰：“救火不有官乎？”作乐如故。须臾，火息，民不丧一簪，众服其持重。范仲淹经略西边，荐少连才堪将帅，故有是命。未至而少连卒。
庚戌，以范仲淹兼知延州，徙知延州张存知泽州。初，存自陕西都转运使徙延州，迁延不即行，既至，乃云素不知兵，且以亲年八十求内徙。仲淹因自请代存，从之，先是诏分边兵，部署领万人，钤辖领五千人，都监三千人，有寇则官卑者先出。仲淹曰：“不量贼众寡而出战，以官为先后，取败之道也。”乃分州兵为六将，将三千人，分部教之，量贼众寡，使更出御贼，贼不敢犯，即而诸路皆取法焉。夏人相戒曰：“无以延州为意，今小范老子腹中自有数万甲兵，不比大范老子可欺也！”大范，盖指雍云。
辛亥，诏范仲淹、葛怀敏领兵驱逐塞门等砦蕃骑出境，仍募已前弓箭手，给地居之。
壬子，以益州草泽伊缜为试校书郎。缜数上疏言事，丁度、杨偕荐其才，召试学士院而命之。
延州都监灵武周美言于范仲淹曰：“贼新得志，其势必复来。金明当边冲，我之蔽也，今不亟完，将遂失之。”仲淹因嘱美复城如故。数日，贼数万薄金明，阵于延州城北，美领众三千力战。会暮，援兵不至，乃徙军山北，多设疑兵；贼望见，以为救至，即引去。时诸将多不利，美十馀战，平族帐二百，焚其帐二十，复故城堡甚众。
参知政事李若谷，以耳疾累章辞位，九月，戊午，罢为资政殿大学士、吏部侍郎、提举会灵观事。宫观置提举自若谷始。
以知枢密院事宋绶为兵部尚书，起复翰林学士晁宗悫为右谏议大夫，并参知政事。
以龙图阁直学士、权三司使郑戬为谏议大夫，同知枢密院事，戬在三司才半岁，复转运使考课格，分别殿最；又句校三司出入，得羡钱四百万缗。
己未，以知制诰叶清臣为龙图阁直学士，权三司使事。中书进拟三司使，清臣不在选，帝特用之。清臣始奏编前后诏敕，使吏不能欺，簿帐之丛冗者，一切删去。内东门御厨，皆内侍领之，凡所呼索，有司不敢问，乃为合同以检其出入。
以都官员外郎普州景泰为左藏库使、知宁州。泰尝通判庆州，言“元昊包藏祸心，一旦有警，何以应敌！”三疏不报。已而元昊果反，泰复上《边臣要略》二十卷，《平戎策》十五篇，于是有荐泰知兵者，召对称旨，遂换武秩云。
辛酉，降知杭州、天章阁待制司马池知虢州。池性朴易，剸剧非所长，转运使江钧、张从革劾池决事不当及稽留德音，坐是左迁。始，转运使既奏池，会吏有盗官银器系州狱，自陈为钧掌私厨，出所费过半；又，越州通判载私物盗税，乃从革之姻遣人私请。或谓池可举劾以报仇，池曰：“吾不为也。”人称其长者。
癸亥，知绛州赵振降责潭州安置，坐观望逗挠，致陷塞门也。
诏：“自今都部署司及诸路部署司，应有寨栅申报贼寇入界，不以多少远近，并须画时救应。”
乙丑，诏：“河北、河东路强壮、陕西、京东、西路新置弓手，皆以二十五人为团，置押官；四团为都，置正副都头各一人；五都为指挥，置指挥使；各以阶级伏事，年二十系籍，六十免，取家人或它户代之，听私置弓弩。每岁十月后、正月前，分番上州教阅，半月即遣归农。或遇非时句集守城及捕盗，日给粮二升。以籍上兵部，按举不如法者。”
丙寅，夏人寇三川寨，镇戎军西路都巡检杨保吉死之。明日，泾原路都监刘继宗、李纬、王秉等分兵出战，皆失利。泾州驻泊都监开封王珪将三千骑来援，自瓦亭寨至师子堡，贼围之数重，珪奋击，贼披靡，杀贼将二人，获首级甚多。贼遂留军纵掠，凡三日，官军战殁者五千馀人。
戊辰，以知枢密院事晏殊为检校太傅、充枢密使，同知枢密院事王贻永、刑部侍郎杜衍、右谏议大夫郑戬并为枢密副使。
庚午，以佥署定国节度判官事种世衡为内殿承制、知青涧城。世衡在青涧，开营田二千顷，募商贾，贷以本钱，使通货得利，城遂富实。间出行部族，慰劳酋长，或解与所服带。尝会客饮，有得羌事来告者，即予饮器，由是属羌皆乐为用。无定河悉部钞边，率属羌讨击，前后斩首数百。
壬申，环庆副都部署任福等攻夏白豹城，克之。军还，贼遣百骑袭其后，守神林北路都巡检开封范全设伏崖险，贼半渡，邀击之，斩首四百级，生获七十馀人。
壬午，陕西经略安抚副使韩琦以三川寨诸将败书闻，且言：“刘继宗、李纬等仓卒出战，遂致退衄，望特免推鞫，但量其罪轻重等第削官，或更移降差遣，责其后效。王珪以孤军血战，身被重创，尚求益兵出斗，虽失亡数多，望贷其罪。”从之。
冬，十月，癸未朔，辽主驻中会川。
以御侍清河郡君张氏为才人。张氏，河南人。父尧封。擢进士第，补石州推官，未行，卒京师。挠封母，钱氏女也。张时八岁，与姊妹三人由钱氏入宫，浸长，得幸于帝。性巧慧，能探测人主意。帝以其良家子，待遇异诸嫔。
戊子，诏：“自今内降指挥与臣僚迁官及差遣者，并令中书、枢密院具条执奏以闻。”帝性宽仁，宗戚近幸有求内降者，或不能违故也。
甲午，赐泾原驻泊都监王珪名马二匹，黄金三十两，裹创绢百匹。复下诏暴其功以厉诸将，勒金字处置牌赐之，使得专杀。
乙未，端明殿学士李淑等上所定铜符、木契、传言牌，下有司制之。
丙申，以环庆部署兼知庆州任福为龙神卫西厢都指挥使，赏白豹城之功也。寻命兼鄜延路副都部署。
庚子，出内藏绢一百万，下三司助边费。
初，鸿庆宫灾，集贤校理晋陵胡宿请修火祀，以阏伯配祭大火。礼官议因兴王之地，商丘之旧，作为坛兆，笾豆、牲币视中祠，岁以三、九月择日留司长吏奉祀，诏从之。
十一月，丙辰，以御撰《风角集占》赐陕西诸路部署司。
赠延州塞门寨主高延德、权兵马监押王继元官，并录其子。故延州西路同巡检张圭三子亦皆授官。
甲子，女真侵辽边界，辽发黄龙府铁骊军拒之。
丙寅，徙知河中府、枢密直学士长沙狄棐知郑州。有中贵人过河中，言将授棐于上前。棐答以它语，退，谓所亲曰：“吾湘潭一寒士，今官侍从，可以老而自污邪！”
丁卯，以鄜延部署司指使狄青为泾州都监。青每临敌，被发，面铜具，出入贼中，皆披靡，无敢当者。尹洙为经略判官，与青谈兵，善之，荐于副使韩琦、范仲淹曰：“此良将才也。”二人一见奇之，待遇甚厚。仲淹以《左氏春秋》授之曰：“将不知古今，匹夫勇耳。”青折节读书，悉通秦、汉以来将帅兵术，由是益知名。
乙亥，赠镇戎军西路都巡检使杨保吉为深州防御使。
丙子，以河东都转运使杨偕为枢密直学士，知并州。有中官预军事，素横，前帅优遇之，偕至，一绳以法，军政肃然。
是月，浙东军士鄂邻等杀巡检使张怀信，聚兵剽劫湖南、福建、广南诸州县，逃入海。怀信，内臣，性苟虐，邻等积怨忿，遂作乱。
十二月，癸未，出内藏库绢一百万助籴军储。
丙戌，诏司农寺以常平钱百万缗助三司给军费。自景佑末，不许移用常平，至是以兵食不足，始降是诏。
辛卯，辽以所得女真户置肃州。
辽诏：“诸犯法者不得为官吏，诸职官非婚祭不得沉酣废事，有治民安边之略者，悉具以闻。”
甲午，建神御库于宗正寺西，藏祖宗时神御法物于其中，从直秘阁赵希言、判太常寺宋祁请也。
乙未，徙知随州王德用知曹州。德用道过许州，梅询谓德用曰：“道辅害公者，今死矣。”德用曰“孔中丞以其职言，岂害德用者？朝廷亡一忠臣，可惜也！”
晁宗悫等至永兴议边事，夏竦等合奏：“今兵与将尚未习练，但当持重自保，俟其侵轶，则乘便掩杀，大军盖未可轻举。”及刘承宗等败，帝复以手诏问师期，竦等乃画攻守二策，遣副使韩琦、判官尹洙驰驿至京师，求决于帝。己亥，入对崇政殿。先有诏，琦迁礼部郎中，洙加集贤校理。琦言：“臣以大计，不俟召赴阙；若侥幸进秩，将不容于清议。”辞不拜。
癸卯，兵部尚书、参知政事宋绶卒。帝临奠，辍二日朝，赠司徒兼侍中，谥宣献。
乙巳，诏鄜延、泾原两路，取正月上旬同进兵入讨西贼。帝与两府大臣共议，始用韩琦等所画攻策也。枢密副使杜衍独以为非万全计，争论久之，不听。大臣有欲以沮军罪衍者，遂求罢，亦不听。始，晃宗悫即军中问攻守策，众欲大举，经略判官田京曰：“驱不习之师，撄锐锋，深入贼地，争一旦之胜，此兵家所忌，师出必败。”或有议讲和者，京又曰：“贼兵未尝挫，安肯和也！”
丁未，诏开封府、京东、西、河东路括驴五万以备西讨。
戊申，以通判河中府皮仲容知商州兼提点采铜铸铁钱事。仲容尝建议铸大钱，一当十，既下两制及三司议其事，谓可权行以助边费，故有是命。
初，韩琦安抚陕西，尝言陕西产铁甚广，可铸钱兼用。于是叶清臣从仲容议，铸当十钱。翰林学士承旨丁度曰：“禁旅戍边，月给百钱，得大钱裁十，不可畸用。旧钱不出，新钱愈轻，则粮刍增价。复有湖山绝处，凶魁啸聚，炉冶日滋，居则铸钱，急则为盗，民间铜铅之器悉为大钱，何以禁止乎！”
是岁，仍诏商人入刍粟陕西并边，愿受东南盐者，加数予之。
历史大事
李士彬殉难
元昊从延州（陕西延安市）撤回西夏本土时，扬言将再度进攻延州。于是知延州范雍命令各处将士小心谨慎，防止元昊偷袭。康定元年 （1040）、夏天授礼法延祚三年正月，元昊果然从土门路（今陕西子长西北）进攻保安军（今陕西志县），并声称要入侵金明寨（今陕西安塞南）这一军事重镇。金明寨守将李士彬严阵以待，但到深夜，西夏军队仍未到来，于是放松了警惕。第二天西夏大军突然袭击，李士彬及其子李怀宝被擒后遭杀害。李士彬原统帅十万大军防守金明寨，负责保卫延州，由于他治军有方，军纪严明，宋军战斗力很强，因而西夏军队十分惧怕他，称他为“铁壁相公”。元昊曾几次威胁、利诱他投降，均遭严辞拒绝。元昊每每警告自己的将领，不要与李士彬发生冲突，即使双方遭遇上了，西夏军队总是不战而逃。因此，李士彬成为防御西夏的名将，他被杀害，对宋朝是很大的损失。
张元、吴昊入夏
宋朝华州（今陕西华阴）儒生张元、吴昊风流倜傥，自恃才高。但他们屡次参加宋朝的科举考试均遭淘汰，未能取得功名利禄。张元、吴昊绝望之余游览塞外风光，慨然有志于军事，而不愿再去参加科举考试了。因此张元、吴昊二人故意放荡不羁，借酒发疯。后来他们听说元昊开始谋反，于是张元、吴昊离乡背井，想去投靠元昊，但苦于无人引见。他们想出一个计策，每每在酒店喝完酒后，便在墙壁上留下“张元、吴昊饮此”的字样，这就引起了西夏官方的注意。元昊爱其才，并收留了他们。二人在西夏替元昊出谋划策，对付宋朝。宋朝政府了解这一情况后，立即下令将二人的家屑流放到房州（今湖北房县）。但陈希亮认为不妥，宋政府又下令将他们全部释放，并允许二人的家属到了西夏。元昊十分信赖张元、吴昊，其后元昊入侵宋朝的诸多军事行动均出自张元、吴昊。
宋夏三川口之战
宝元二年（1039），夏景宗元昊派遣官员出使宋朝，通告西夏建立，希望宋朝承认这一既成事实，可是宋朝大多数官员主张立刻兴师问罪，仁宗就在当年六月下诏削去元昊官爵，并悬赏捉拿，然而宋夏开战后，宋军却连吃败仗。元昊自从进攻金明寨（今陕西安塞南）得手后，立即派人致书宋朝廷州（今陕西延安）知州范雍，表示同意与宋和谈，以麻痹范雍。范雍信以为真，即上书朝廷，并松懈了延州的防御。康定元年（1040）正月，元昊派大军包围了延州城。鄜延路副总管刘平、石元孙奉命前往增援。当刘、石大军到达三川口（今陕西延安市西北）时，遭到了西夏军队的包围，刘、石等人拼死苦战，宋夏双方伤亡都十分惨重，刘平下令军兵退守三川口附近山坡。元昊多次派人劝降刘平，但刘平宁死不屈。于是西夏军队向宋军驻守山坡发动攻击，宋军寡不敌众，刘平、石元孙被俘。后因宋将许怀德偷袭元昊得手，西夏军被迫撤离延州，延州之围才缓解。
河中府之狱
三川口战役中，刘平所率领的军队正与西夏军队激战，同行殿后的宋将黄德和带头逃跑，致使刘平等人全军覆没。黄德和等人溃逃后沿途大肆掠夺当地居民，长达十余天时间，老百姓深受其害。黄德和逃回延州后，知延州（陕西延安市）范雍不准他入城，命令他回鄜州（今陕西富县）听候发落。黄德和恐惧万分，于是便恶人先告状，诬告范雍陷害他。同时诬告刘平等人投降西夏。因而宋朝廷派兵包围了刘平一家，将逮捕刘平等人家属。由于贾昌朝、富弼等人力劝宋仁宗，认为刘平是国家忠良，只是由于奸臣不去救援才被捕的。于是宋仁宗下令贬延州钤辖卢守懃和延州通判计用章二人官职，并将他们流放到岭南。卢守憨、计用章二人对朝廷的判决不服，再次告状。康定元年（1040）正月，宋仁宗委派文彦博等人前往河中府（今山西永济）审理刘平、黄德和一案，文彦博等人通过周密的调查后，庞籍认为黄德和临阵脱逃，依照法律应该斩首，刘平等人为国尽忠，应予以奖赏。这一案件上报朝廷后，朝廷依据法律腰斩了黄德和，贬卢守懃为湖北都监、李康伯为均州都监，计用章除去仕籍，刺配雷州（今广东海康）本城。同时，追封刘平、石元孙等人，并赐给他们的家人官职和大量财物。
宋诏唃厮啰攻西夏
宋夏战争爆发后，宋仁宗准备再次派遣鲁经出使唃厮啰，联合唃厮啰进攻西夏。但鲁经坚决推辞。康定元年（1040）八月，宋朝屯田员外郎刘涣主动要求完成朝廷的使命，因而宋仁宗委派刘涣出使邈川（今青海乐都），以朝廷的名义命令唃厮啰出兵攻打西夏，帮助宋朝讨平西夏，但唃厮啰并未采取军事行动。
宋谋取夏州冶铁务
康定元年（1040）、夏天授礼法延祚三年九月，西夏政府在夏州（今内蒙古乌审旗南）设置冶铁务，专门制造兵器。夏州一带盛产铁矿，西夏所有兵器都是采用冷锻方法铸造的，非常坚固耐用。但夏州距离宋朝麟州（今陕西神木）、府州 （今陕西府谷）较近，宋朝麟府都部署葛怀敏曾从保安军（今陕西志丹）出发，打败西夏军队后直抵夏州，其后主动撤离。延州知州范仲淹计划攻占夏州冶铁务以断绝西夏军队的兵器来源。于是范仲淹命令葛怀敏、麟府都监朱观率军分六路进攻西夏，朱观等人攻破了西夏十一座城堡，直抵洪州（今陕西志丹西北），西夏军队据险固守，同时还下令横山（今陕西横山县）地区的蕃部部落截断宋军退路，葛怀敏等人失利，被迫撤离西夏本土。
三川寨之战
康定元年（1040）、夏天授礼法延祚三年九月，西夏军队入侵三川寨（今宁夏固原西北），宋朝镇戎军（今宁夏固原）西路都巡检杨保吉战死。第二天，泾原路都监刘继宗、李纬、王秉等将领分别率兵出战，但都是大败而归，刘继宗还被弓箭射伤。当时泾州（今甘肃泾川）驻泊都监王珪统帅三千宋军救援三川寨，他从瓦亭寨到达狮子堡（今宁夏固原境）后，被西夏大军包围，王珪率领全军浴血奋战，王珪亲自上阵，在受伤的情况下，手刃两员西夏战将，极大鼓舞了宋军将士，但终因寡不敌众，王珪坐骑受伤，不得不撤离战场。西夏军队在三川寨劫掠三天，其后宋泾原路钤辖、渭州（今甘肃平凉）知州郭志高统帅大军到达，西夏军队被迫撤离。陕西经略安抚副使韩琦将三川寨败绩上报朝廷后，刘继宗等人被贬官，王珪留任原职。